เจ้าของ EVEANDBOY คือใคร
ร้านขายเครื่องสำอางมีอยู่มากมายในไทย แต่ทำไมร้าน EVE AND BOY ถึงมีคนเยอะที่สุด ไม่ว่าจะเปิดสาขาไหนก็ขายดี เปิดสาขาที่สยาม รังสิต เมกาบางนา และล่าสุดเปิดสาขาใหม่ที่สยามสแควร์วัน พื้นที่ใหญ่มาก แต่คนก็เต็มร้าน
2 เม.ย. 2560

ร้านขายเครื่องสำอางมีอยู่มากมายในไทย แต่ทำไมร้าน EVEANDBOY ถึงมีคนเยอะที่สุด ไม่ว่าจะเปิดสาขาไหนก็ขายดี เปิดสาขาที่สยาม รังสิต เมกาบางนา และล่าสุดเปิดสาขาใหม่ที่สยามสแควร์วัน พื้นที่ใหญ่มาก แต่คนก็เต็มร้าน
EVEANDBOY ก่อตั้งโดยคุณ หิรัญ ตันมิตร ตอนนี้เขามีอายุแค่ 33 ปี มีสาขาแรกอยู่ที่จังหวัดมหาสารคาม และสาขาที่สองอยู่ที่จังหวัดขอนแก่น แต่จุดเริ่มต้นของความนิยมอยู่ที่การเปิดร้านที่สยามสแควร์ในปี 2555 โดยในเวลานั้นเป็นช่วงเริ่มต้นที่ social media มีผลต่อพฤติกรรมผู้ซื้อเครื่องสำอาง และคนรีวิวเริ่มมีอิทธิพลต่อผู้ซื้อทั้งใน Youtube Facebook Instagram
โดยสรุปแล้ว EVEANDBOY น่าจะประสบความสำเร็จเพราะ
1) แบรนด์ดี ชื่อจำง่าย ร้านตกแต่งโทนสีดำและชมพู ดูทันสมัย
2) ร้านมีจำนวน sku ให้ลูกค้าเลือกเยอะแบบจัดเต็ม ตั้งแต่แบรนด์ไทยที่ดังใน social media จนถึงแบรนด์นอกก็หาได้จากร้านนี้
3) ราคาจับต้องได้ นักศึกษา วัยรุ่น ซื้อได้ ไม่เหมือนเครื่องสำอางในห้างที่ได้แต่มอง
4) ร้านมีความโฟกัสที่เครื่องสำอางโดยเฉพาะ ทำให้ร้านดูมีความเชี่ยวชาญและน่าเชื่อถือ ต่างจากร้านอื่นที่จะมีพวกวิตามินหรืออาหารเสริมด้วย
5) กระแสคนรีวิวใน Social Media ทำให้คนกล้าซื้อเครื่องสำอางที่เป็นแบรนด์ไทย และแตกเป็นหมวดหมู่ย่อยมากขึ้น ซึ่งที่ EVEANDBOY มีของพวกนี้ทั้งหมด
เท่าที่ผมสังเกตโมเดลธุรกิจ และบรรยากาศของร้าน EVEANDBOY แล้ว ต้องภูมิใจว่าร้านของคนไทยร้านนี้ดูดีไม่แพ้ ร้านในประเทศ ญี่ปุ่น เกาหลี ฮ่องกง เลย
ไม่แปลกใจเลย ถ้าในอนาคตร้านนี้จะขยายสาขาได้อีกมากทั่วประเทศ
แต่จะดีกว่านี้ถ้าทางร้านจัดสนามฟุตบอลไว้หน้าร้านให้ผู้ชายเล่นกันระหว่างรอท่านสุภาพสตรี